Podľa článku 185 odsek 1 a v súvislosti s článkom 28 odsek 5 bod 1 a odsek 6 Zákona o základoch systému výchovy a vzdelávania (vestník Službeni glasnik RS č. 88/17, 27/18 – iný zákon, 10/2019, 27/2018 – iný zákon, 6/2020, 129/2021, 92/23 a 19/25), článku 15 a 16 odsek 2, článku 24 odsek 2 a článku 37 odsek 4 Pokrajinského parlamentného uznesenia o pokrajinskej správe (Úradný vestník AP Vojvodiny č. 37/14, 54/14 – iné uznesenie, 37/16, 29/17, 24/2019, 66/2020 a 38/2021), zástupkyňa pokrajinského tajomníka vzdelávania, predpisov, správy a národnostných menšín – národnostných spoločenstiev na základe Rozhodnutia pokrajinského tajomníka vzdelávania, predpisov, správy a národnostných menšín – národnostných spoločenstiev číslo: 001642201 2024 09427 002 001 000 001 04 007 zo dňa 10. 6. 2024 vynáša:

**PRAVIDLÁ**

**ZMIEN PRAVIDIEL ŠKOLSKÉHO KALENDÁRA PRE STREDNÉ ŠKOLY SO SÍDLOM NA ÚZEMÍ AUTONÓMNEJ POKRAJINY VOJVODINY NA ŠKOLSKÝ ROK 2024/2025**

**Článok 1**

V Pravidlách školského kalendára pre stredné školy so sídlom na území Autonómnej pokrajiny Vojvodiny na školský rok 2024/2025 (Úradný vestník AP Vojvodiny č. 27/2024 a 36/2024) v článku 3 odsek 4 sa mení a znie takto:

„Výnimočne, v prípade, keď nie je možné, aby gymnáziá a odborné školy dosiahli povinné formy výchovno-vzdelávacej práce v plnom počte vyučovacích týždňov a vyučovacích dní na ročnej úrovni, sa výučba uskutočňuje do dosiahnutia aspoň 2/3 vyučovacích dní, aby sa dosiahli kľúčové ciele a očakávané výsledky v rámci vyučovacích predmetov.“

**Článok 2**

V článku 4 sa dodáva nový odsek 6, ktorý znie takto:

„Výnimočne sa druhý polrok pre žiakov IV. ročníka gymnázia a pre žiakov III. ročníka trojročných a IV. ročníka štvorročných odborných škôl končí do piatku 27. júna 2025.“

**Článok 3**

V článku 5 sa dodáva nový odsek 7, ktorý znie takto:

„Výnimočne pre žiakov I., II. a III. ročníka gymnázia a štvorročných odborných škôl a žiakov I. a II. ročníka trojročných odborných škôl začínajú letné prázdniny najneskôr v pondelok 21. júla 2025.“

**Článok 4**

Článok 9 sa vypúšťa.

**Článok 5**

Tabuľkový prehľad kalendára výchovno-vzdelávacej práce stredných škôl na školský rok 2024/2025 je vytlačený spolu s týmito pravidlami a tvorí ich neoddeliteľnú súčasť.

**Článok 6**

Tieto pravidlá nadobúdajú účinnosť ôsmym dňom po uverejnení v Úradnom vestníku Autonómnej pokrajiny Vojvodiny a v súlade s článkom 53 odsek 2 Zákona o štátnej správe (vestník Službeni glasnik RS č. 79/05, 101/07, 95/10, 99/14, 47/18 a 30/18 – i. zákon) budú uverejnené aj vo vestníku Službeni glasnik RS.

Pokrajinský sekretariát vzdelávania, predpisov, správy a národnostných menšín –

národnostných spoločenstiev

Číslo: 001796018 2024 09427 001 001 000 001

V Novom Sade 8. 5. 2025

**S OPRÁVNENÍM POKRAJINSKÉHO TAJOMNÍKA**

**ZÁSTUPKYŇA POKRAJINSKÉHO TAJOMNÍKA**

**Slađana Bursać**